NARIADENIE RADY (ES) č. 1615/2004
z 13. septembra 2004,
ktorým sa zastavuje antidumpingové konanie týkajúce sa dovozov určitých plochých valcovaných výrobkov zo železa alebo z nelegovanej ocele, širokých 600 mm alebo viac, neplátovaných, plátovaných alebo pokovovaných v kotúčoch, valcovaných za tepla a ďalej nespracovaných, s pôvodom v Indii, na Taiwane a v Srbsku a Čiernej hore
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (1) (ďalej len „základné nariadenie“), a najmä na jeho článok 9 ods. 5,
so zreteľom na nariadenie Rady (ES) č. 963/2002 z 3. júna 2002, ktorým sa ustanovujú prechodné ustanovenia týkajúce sa antidumpingových a antidotačných opatrení prijatých v zmysle rozhodnutí Komisie č. 2277/96/ESUO a č. 1889/98/ESUO, ako aj prebiehajúcich antidumpingových a antidotačných vyšetrovaní, sťažností a podaní v zmysle týchto rozhodnutí (2),
so zreteľom na návrh predložený Komisiou po porade s Poradným výborom,
keďže:
1. PRÁVNY ZÁKLAD
(1)
Platnosť zmluvy o založení Európskeho spoločenstva uhlia a ocele (zmluva ESUO) uplynula 23. júla 2002. Výrobky, na ktoré sa predtým vzťahovala zmluva ESUO, podliehajú od 24. júla 2002 Zmluve o založení Európskeho spoločenstva. Na základe nariadenia (ES) č. 963/2002 všetky antidumpingové prešetrovania prebiehajúce k tomu dátumu sa preto teraz spravujú základným nariadením.
2. PLATNÉ OPATRENIA
(2)
Vo februári 2000 Komisia rozhodnutím č. 283/2000/ESUO (3) uložila konečné antidumpingové clá na dovoz určitých valcovaných výrobkov zo železa alebo z nelegovanej ocele, širokých 600 mm alebo viac, neplátovaných, plátovaných alebo pokovovaných v kotúčoch, valcovaných za tepla a ďalej nespracovaných (ďalej len „kotúče valcované za tepla“), s pôvodom v Bulharsku, Indii, na Taiwane, v Južnej Afrike a Srbsku a Čiernej hore.
3. ZASTAVENIE KONANIA
(3)
Podľa článku 5 rozhodnutia č. 2277/96/ESUO (4) (rozhodnutie ESUO) Komisia 20. decembra 2001 oznámila správou uverejnenou v Úradnom vestníku Európskych spoločenstiev (5) začatie antidumpingového konania v súvislosti s dovozom do spoločenstva kotúčov valcovaných za tepla s pôvodom v Egypte, Maďarsku, Iráne, Líbyi, na Slovensku a v Turecku.
(4)
Podľa článku 11 ods. 3 rozhodnutia ESUO Komisia 20. decembra 2001 oznámila správou uverejnenou v Úradnom vestníku Európskych spoločenstiev (6) začatie preskúmania konečných antidumpingových ciel a záväzkov uložených rozhodnutím č. 283/2000/ESUO, zmeneným a doplneným rozhodnutím Komisie č. 1043/2002/ESUO (7) o dovoze kotúčov valcovaných za tepla pochádzajúcich z Bulharska a Južnej Afriky.
(5)
Komisia po prešetrení navrhla Rade uložiť konečné antidumpingové opatrenia na dovozy kotúčov valcovaných za tepla s pôvodom v Egypte, na Slovensku a v Turecku. Rada však neprijala návrh v lehote stanovenej v základnom nariadení. Následkom toho neboli uložené konečné opatrenia na dovozy z Egypta, Slovenska a Turecka.
(6)
Všeobecnou a základnou zásadou práva spoločenstva je pristupovať k podobným situáciám nediskriminačným spôsobom. Túto zásadu odzrkadľuje článok 9 ods. 5 základného nariadenia, ktorým sa ustanovuje, že antidumpingové clá sa uložia na nediskriminačnom základe z dovozu zo všetkých zdrojov, o ktorých sa zistilo, že sú dumpingové a spôsobujú ujmu.
(7)
Preto sa dospelo k záveru, že ak neexistujú opatrenia na dovozy s pôvodom v Egypte, na Slovensku a v Turecku, uloženie akýchkoľvek opatrení na dovozy s pôvodom v Bulharsku a Južnej Afrike ako výsledok preskúmania uvedené v bode 4 by boli voči týmto dvom krajinám diskriminačné.
(8)
Podľa nariadenia Rady (ES) č. 1616/2004 (8) preto Rada ukončila preskúmanie uvedené v bode 4 bez uloženia akýchkoľvek opatrení na dovozy kotúčov valcovaných za tepla s pôvodom v Bulharsku a Južnej Afrike.
(9)
Rozhodnutie 283/2000/ESUO uložilo konečné antidumpingové clá aj na dovozy kotúčov valcovaných za tepla s pôvodom v Indii, na Taiwane a v Srbsku a Čiernej hore.
(10)
Aby sa zabezpečil systematický prístup a rešpektovala sa vyššie uvedená zásada nediskriminácie v zmysle článku 9 ods. 5 základného nariadenia, je potrebné zastaviť existujúce antidumpingové konanie týkajúce sa dovozov kotúčov valcovaných za tepla s pôvodom na Taiwane, v Indii a v Srbsku a Čiernej hore.
(11)
Prešetrovania týkajúce sa okrem iného Egypta, Slovenska a Turecka sa malo uzavrieť 20. marca 2003 buď uložením opatrení, alebo zastavením konania. Keďže by sa mal uplatniť rovnaký prístup na dovozy s pôvodom na Taiwane, v Srbsku a Čiernej hore a v Indii, antidumpingové opatrenia týkajúce sa dovozov kotúčov valcovaných za tepla s pôvodom v týchto troch uvedených krajinách by sa mali zastaviť so spätným účinkom k 20. marcu 2003,
PRIJALA TOTO NARIADENIE:
Článok 1
Antidumpingové konanie týkajúce sa dovozov určitých plochých valcovaných výrobkov zo železa alebo z nelegovanej ocele, širokých 600 mm alebo viac, neplátovaných, plátovaných alebo pokovovaných v kotúčoch, valcovaných za tepla a ďalej nespracovaných, s pôvodom v Indii, na Taiwane a v Srbsku a Čiernej hore, sa týmto zastavuje.
Článok 2
Toto nariadenie nadobúda účinnosť nasledujúci deň po jeho uverejnení v Úradnom vestníku Európskej únie.
Uplatňuje sa od 20. marca 2003.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 13. septembra 2004